<classify> Lazaro amerithi mikoba ya aliyekuwa Kocha Mkuu wa timu hiyo, John Tamba ambaye ni mwajiriwa wa Jeshi hilo aliyepumzishwa pamoja na baadhi ya viongozi wa benchi la ufundi kwa siku za hivi karibuni, kabla ya kuanza kwa mzunguko wa pili wa ligi hiyo, mnamo Desemba 26, mwaka huu 2015.Katika mchezo wake wa kwanza tangu kukabidhiwa timu hiyo uliofanyika Desemba 26, mwaka huu katika uwanja wa Jamhuri wa mjini hapa, Polisi Moro ilitoka sare ya kufungana bao 2-2 na wapinzani wao wa jadi timu ya soka ya Bukinafaso zote ya mjini Morogoro.Hivyo alisema, baada ya kuangalia mchezo wake wa kwanza dhidi ya timu ya Bukinafaso, jukumu kubwa linalomkabili ni namna ya kuijenga timu iwe na utulivu na umakini kwa wachezaji katika uchezaji wanapokuwa mchezoni kwa kuwa ni nyenzo ya kuiwezesha timu kupata ushindi.Sare hii imenionesha mapungufu na imenipa mwanga wa timu nzima na hivyo kuwa na sehemu ya kuanzia maeneo ya kuyafanyia kazi kwa haraka ili kuwezesha kupata ushindi michezo ijayo, alisema Lazaro.Lazaro ambaye aliipandisha Ligi Kuu timu ya Mgambo Shooting tangu alipoanza kuinoa ikiwa ligi daraja la tatu ngazi ya taifa mkoani Tanga, alisema kuwa uelewano wa wachezaji kitimu ndiyo msingi mkuu wa kuwa na timu imara zaidi kwa kila mchezo utakaokuwa mbele yao.Kocha mkuu huyo ambaye aliwahi kuichezea timu ya Yanga katika nafasi ya beki kati ya mwaka 1992 na 1993, alisema kinachohitajika kwa sasa ndani ya timu hiyo ni umoja kati ya viongozi, mashabiki na wachezaji.Baada ya matokeo hayo, Polisi Moro imefikisha pointi 11 , wakati vijana wa Bukinafaso wakiwa na pointi tatu hadi sasa katika kundi lao la B lenye timu nane. Timu nyingine kwenye kundi hilo ni Kurugenzi na Lipuli za Iringa, JKT Mlale ya Ruvuma, Ruvu Shooting ya Pwani, Njombe Mji ya mkoa wa Njombe na Kimondo ya mkoa wa Mbeya.  <topic>: MICHEZO 